Per Stig Møller (KF), 2007-05-25:
Jeg forstår, at hr. Frank Aaen ville bede om ordet for at klage over, at jeg ikke bad om ordet, men her står jeg altså; her står manden selv, værsgo og skyd.
Jeg vil først sige, at vi ikke finder, at den måde, som oppositionen bruger rapporten fra Europa-Parlamentet og Europarådet på, er fair og retfærdig, for Danmark er jo rent faktisk ikke nævnt i konklusionerne.
Der var afstemning i selve Parlamentet, og der var afstemning i underudvalget.
Og begge steder var der et meget snævert flertal for at give de anbefalinger, der har været.
Men lad mig starte med hr. Rune Lund, som jo har været den drivende kraft i det her.
Man forstår jo godt, at hr. Naser Khader har forladt den sammenhæng for ikke at være støtteparti for hr. Rune Lund.
Men der er ikke noget nyt i Amnesty Internationals kritik af CIA’s overflyvninger af Europa, og det kan jo ikke være sådan, at fordi nogen gentager noget, som er blevet sagt mange gange, og som vi har reageret på, så skal vi reagere på ny, når der ikke er noget nyt i den nye henvendelse.
For de 1.245 overflyvninger mener jeg altså allerede står i Parlamentets rapport.
Oplysningerne fra Amnesty er hentet fra Europa-Parlamentets rapport, som vi har forholdt os til.
Så vil jeg sige, at hr. Rune Lund jo også har givet Folketinget forkerte oplysninger under førstebehandlingen, idet hr. Rune Lund brugte meget tid på at fortælle os, at vi ikke havde svaret Europarådet, og sagde, at vi derved ikke havde gjort det, vi skulle, og at vi havde forhindret Europarådets arbejde.
Det er jo simpelt hen ikke korrekt.
Vi besvarede Europarådets rapportør Martys henvendelse ved brev af 15. juni og 17. august 2006.
Begge svar er offentlige.
Mit svar af 15. juni 2006 kan hr. Rune Lund f.eks. finde som udvalgsdokument til Det Udenrigspolitiske Nævn, men jeg skal da gerne sende brevene over til hr. Rune Lund en gang til, thi der er intet hemmeligt i dem.
I forbindelse med Europa-Parlamentet og Europarådet er det jo værd at bemærke, at de faktisk ikke mener, at Danmark behøver at foretage en særlig undersøgelse, fordi de jo kun anbefaler de lande, hvorom der rejses alvorlige beskyldninger, at lave en undersøgelse, og hverken Europarådet eller Europa-Parlamentet kommer med alvorlige beskyldninger om Danmark.
Tværtimod er samarbejdet fra Danmarks side med Europa-Parlamentet jo blevet påskønnet i Europa-Parlamentets rapport.
Så vil jeg også godt understrege, at vi har lagt alle oplysninger, som vi er i besiddelse af, frem, oplysninger om de fly, som påstås at have været anvendt til ulovlige fangetransporter.
På baggrund heraf kan det slås fast, at der ikke foreligger oplysninger om ulovlige aktiviteter i dansk luftrum eller på dansk jord i relation til dette sagskompleks, og det gælder også Grønland og Færøerne.
Vi har som sagt ikke været nævnt i de af Europarådet eller Europa-Parlamentet fremlagte rapporter som et land, hvor der er foregået ulovlige aktiviteter af denne type.
Derfor er der efter regeringens opfattelse fortsat hverken grundlag eller behov for at foranstalte en sådan undersøgelse.
Jeg skal også oplyse Folketinget om, at fru Line Barfod fra Enhedslisten også i Nordisk Råd har prøvet at få Enhedslistens politik igennem med samme svigtende held.
Så det er ikke kun det danske Folketing, der afviser Enhedslistens politik, det er altså også de nordiske lande.
Fru Line Barfod har henvendt sig til Nordisk Råd og bedt om de andre nordiske landes holdning til iværksættelse af en uvildig undersøgelse af omfanget af CIA-flyvninger – da nu hr. Rune Lund ikke kom igennem her, så kunne man jo prøve igennem Nordisk Råd – og der var svaret fra de andre nordiske lande, at de havde samme opfattelse som regeringen, nemlig at der på det foreliggende grundlag hverken er behov for eller grundlag for at iværksætte en uvildig undersøgelse af omfanget af CIA-flyvninger i de nordiske lande.
Så det, som vi svarer, er altså det svar, som de lande, som egentlig ikke ser at der er nogen speciel anklage mod os, ser på samme måde, som vi gør, at der egentlig ikke er nogen grund til at foretage den kæmpeundersøgelse, som oppositionen ønsker med mistænkeliggørelse som formål.
Og det er da trist, at hr. Niels Helveg Petersen, tidligere udenrigsminister, hopper i Enhedslistens antiamerikanske gynge.